還丹金液歌
作者：元陽子
朝代：唐

paragraphs: 和氣和太初，初氣終歸一。
母子本相生，相生又相失。
陰鍊玄陰精，月旬嫁於日。
日月既相交，還丹赩然出。
北方取河車，南方朱雀一。
碧水生妙花，白花懷玉質。
龍虬入相交，刀圭須謹密。
獨弄在乾坤，能滋於萬物。
姹女玄陰精，二種皆歸一。
河上無水銀，乃合著陰律。
蕩蕩赤龍蟠，火候看容質。
變作裏蹄金，黃芽無根術。
火記三百篇，知之萬不失。
如騾懷姙駒，自懷其形質。
（《正統道藏》珠芓號《還丹金液歌註》。
原有張果註。
）。